钦定古今图书集成/明伦汇编/交谊典/第053卷 > 礼记 > 《乐记》
## 钦定古今图书集成/明伦汇编/交谊典/第053卷 > 礼记 > 《乐记》

夫豢豕为酒，非以为祸也。而狱讼益繁，则酒之流生
祸也。是故先王因为酒礼，壹献之礼，宾主百拜，终日
饮酒而不得醉焉，此先王之所以备酒祸也。故酒食
者所以合欢也；乐者所以象德也；礼者所以缀淫也。

〈注〉“以谷食犬豕曰豢。”为，作也。言豢豕作酒，本以享祀养贤，而小人饮之善酗，以致狱讼也。壹献，士饮酒之礼。“百拜”，以喻多。缀，犹止也。〈疏〉豢，养也。先王由酒之流生祸，因为饮酒之礼。凡飨礼，案《大行人》云：“上公九献，侯伯七献，子男五献”，并依命数。其臣介则孤同，子男卿大夫略为一节，俱三献，天子诸侯之士同壹献也。故郑知壹献为士。飨礼所献酒少，从初至末，宾主相答而有百拜，是意在恭敬示饮而已，故不得醉也。〈集说〉长乐陈氏曰：“饮酒，人之大欲，不能不速讼。先王知其然，于《书》有彝酒之戒，群饮之诛，于《礼》有几酒之察，属饮之禁，犹以为未也。又寓教戒之意于器皿之间：彝皆有舟，其载有量，尊皆有罍，其鼓有节；爵以角，觥以兕，以至伤而为觞，单而为觯，孤而为觚，戋而为盏，散而为散，止而为禁，无非备酒祸也。一献之礼，非士之燕礼，士之飨礼而已。一献之礼，非不简也，而宾主至于百拜，终日饮酒，非不久也，而不得醉焉。然则先王为礼以备酒，祸可谓至矣。”言士之飨礼如此，则自士而上可知也。酒食以合欢，则礼之所施，乐未尝不有以通之也。然合欢以为乐，非乐，其情必以象德；酒食以为礼，非淫，其德必以缀淫。《易》之《需》，“言君子以饮食燕乐，酒食合欢之意也。《豫》，言先王以作乐崇德，乐以象德之意也。《曲礼》曰：‘富贵而知好礼，则不骄不淫，礼以缀淫之意也’。”严陵方氏曰：“酿黍以为酒，固已美矣，又加之以豢豕焉，则美之至也。《庄子》曰：‘以礼饮酒者，始乎治常，卒乎乱’，非谓是乎一献

之饮酒礼也。一献以见饮之少，百拜以见仪之多。杨子曰：“宾主百拜而酒三行，亦以是而已。” 豢与刍豢之豢同，谓养之也。酒所以为飨礼，食所以为食礼。飨食之礼，凡以通宾主之情，合彼此之欢也。欢既合矣，必有乐以和之，故继之乐以象宾主之德，以形容于乐，故以象言之。乐之所乐，不能无淫，必有礼以节之，故继之礼以缀淫。淫，过也。马氏曰：“天降威我民，用大乱。丧德，亦罔非酒惟行；越小大邦用丧，亦罔非酒惟辜。此皆酒之流生祸也。然而酒者，人情之所不能免，先王亦不能绝之，因为酒礼以节之而已。终日饮酒，久矣而不醉焉。此先王之所以备酒祸而有礼以节之也。人心有相得之欢，无以见则寓于酒食，故酒所以合欢。德无形而乐有象，德蕴于中而无以发，则寓于乐，故乐以象德。礼所以节人心而使之知所止，故礼者所以缀淫也。” 延平黄氏曰：“上下之分，甚严而不至于绝者，以其有酒食以合欢；甚欢而不至于荡者，以其有乐以象德，有礼以缀淫。”